Miro Belamarić
<s>Miro Belamarić (Šibenik, 9. veljače 1935. – Beč, 6. ožujka 2017.), hrvatski i austrijski dirigent i kompozitor.</s>

<s>Biografija</s>

<s>Rodio se 9. veljače 1935. u Šibeniku, gdje je završio osnovnu i srednju školu.</s><s>Na Muzičkoj akademiji u Zagrebu studirao je dirigiranje u klasi Milana Horvata i diplomirao 1962. u klasi Igora Gjadrova te 1975. diplomirao kompoziciju u klasi Stjepana Šuleka.</s><s>Dirigiranje je usavršavao kod L. Matačića 1957. u Salzburgu (Ljetna akademija Mozarteuma) i kod S. Celibidachea 1962/63. u Sieni (Accademia musicale Chigiana).</s><s>Bio je asistent H. von Karajanu na Svečanim igrama u Salzburgu 1965–67. i K. Böhmu u Parizu, Salzburgu, Beču i Londonu 1975–77.</s>

<s>Bio je glazbeni urednik i dirigent Radio-televizije Zagreb (1958–59), dirigent (1959–63) i glazbeni voditelj kazališta Komedija (1961–63), zborovođa i zatim dirigent opere Hrvatskog narodnog kazališta u Zagrebu (1964–90; od 1978. prvi dirigent) te glazbeni ravnatelj Dubrovačkih ljetnih igara (1990–91).</s><s>Od 1990. živio je i radio u Beču, stekavši 1995. austrijsko državljanstvo.</s><s>Gostovao je u mnogim kazalištima i koncertnim dvoranama diljem Evrope, Amerike i Japana te dirigirao mnogobrojnim simfonijskim djelima.</s>

<s>Razvijena smisla za scensko oblikovanje, u kompozitorskom opusu ističu mu se tri opere: Ljubav don Perlimplina (1975; na vlastiti libreto prema F. G. Lorci), Don Juan – buntovnik za sva vremena (1983; prva nagrada Bečke državne opere) i Priče iz Bečke šume (1993; na vlastiti libreto prema Ö. von Horváthu).</s><s>Nacionalnim idiomom nadahnut je u simfonijskoj poemi Croatia (1994) i u Hrvatskim marševima za simfonijski orkestar (1998), a među zapaženim djelima su mu i varijacije za glasovir i orkestar Kako ubiti Mozarta (1968.), orkestralni valceri »u bojama« (žuta, plava, smeđa, crna, bijela, zelena, crvena) Spectrum (1996) te Svečana Euro-uvertira (1999) za orkestar, posvećena ideji ujedinjenja Evrope.</s><s>Skladao je i muziku za igrane i dokumentarne filmove.</s><s>Kao dirigent prednost je davao djelima kasne romantike i velikim operama bogate scene.</s><s>Dobitnik je nekoliko nacionalnih muzičkih nagrada.</s>

<s>Umro je 6. ožujka 2017. u Beču.</s>

<s>Nagrade i priznanja</s>

<s>1975.</s><s>Nagrada grada Zagreba
 1975.</s><s>Vjesnikova nagrada »Josip Slavenski«
 1990.</s><s>Nagrada »Milka Trnina« Hrvatskog društva glazbenih umjetnika
 1998.</s><s>Nagrada »Vladimir Nazor«</s>

<s>Literatura</s>

<s>Muzički informativni centar: Miro Belamarić</s>

<s>Eksterni linkovi</s>

<s>Hrvatsko društvo skladatelj: Belamarić, Miro</s>

<s>Jugoslavenski dirigenti
Hrvatski dirigenti
Austrijski dirigenti
Jugoslavenski kompozitori
Hrvatski kompozitori
Austrijski kompozitori
Operski kompozitori
Dobitnici nagrade Milka Trnina
Dobitnici nagrade Vladimir Nazor
Biografije, Šibenik</s>

